钦定古今图书集成/理学汇编/学行典/第212卷 > 董永引
## 钦定古今图书集成/理学汇编/学行典/第212卷 > 董永引

按《长泰县志》：“董永引，仁和里人，先贤幼颖公裔，家贫
力农，兄弟合食五世矣。人有问之曰：‘君家曷能若是’？
对曰：‘昔唐张公艺，九世同居，高宗问之，公艺书忍字
百馀以进我，则异是。吾家以祖父为大长，伯父叔父
次之，计一家田土几何，子姓几何，任耰锄者遣之分
耕，禾登则上之，祖父计口量食，馀则贮之。每饭三席，
尊者为一席，长者为一席，幼者为一席。食毕，妇人席
次亦如之。丝麻纺绩，各妇分治。成则制衣，亦度身而
授。昼考夕省，不令游闲能干办者出应公务，不烦以
胼胝。如身使臂，臂使指，挈裘领要，可不劳而治矣’。”庠
生黄履登闻之曰：“善哉人情，得一金则私其妻子，甚
有阋墙操戈，视同室不啻仇敌者。今”观董氏一门。孝
友雍睦。有张公艺之遗风焉。孰谓古今人不相及哉。